Verslag van de jaorvergeerdering van de Schrieversronte in et MFA Mejander in Berkoop.

Daotum zaoterdag 13 mei 2023 anvang: 14:00 uur.

Anwezig : 27 meensken

De veurzitter - Klaas van Weperen - eupent de vergeerdering om 14.05 uur. Hi’j begint zien welkomstwoord mit: “Mooi dat jim d’r binnen”. Fi’jn dat d’r een grote groep hier vandemiddag bi’jien is op de jaorvergeerdering van de Schrieversronte. Et oflopen jaor bin d’r een groot tal ni’je aktiviteiten oppakt, mar d’r is ok gewoon Hiemkunde op de basisschoelen geven. Ok is d’r oflopen zoemer weer een ni’j boek van Johan Veenstra uutgeven. Veerder is een kemmissie aktief bezig mit hoe we wieder gaon mit oonze Schrieversronte.

Bij punt 2 de warklieste ongewiezigd vaastesteld.

Bij agendapunt 3 leest Ageeth Bos de netulen van de jaorvergeerdering van 29 oktober 2022 veur. D’r wodde opmarkt dat iederiene meer doen moeten zol om de kultuur in eigen dörp te beholen. Mit de inhoold van et verslag is iederiene akkoord en et verslag wodt goedkeurd.

We vervolgen mit et jaorverslag van 2022 van de Schrieversronte. D’r volgt een vraoge over et tal uren van de direkteur en et vak Hiemkunde. Die bin wat an de krappe kaant. Et draegvlak veur Hiemkunde is prima en et projekt de Veerkieker wodt positief ontvangen. Elisabeth Bergsma en Marjolein Spitteler doen vule wark veur de Veerkieker/Hiemkunde.

We gaan wieder mit punt 5: Et financieel verslag.

Deur Hennie wodt de vergeerdering op de hoogte brocht van de ins en outs van de penningen. Mit een PowerPointprissentaosie komt ieder deel van et verslag an de orde. Zoas de inkomsten, de boekenverkoop, inkomsten van Hiemkunde, de subsidies van de beide gemienten en perveensie en de giften. Hiernao de bestuurskosten, administraosie, korrektie boekenveurraod en accountantskosten en ok de NOW gelden kommen an de orde. Dr komt vanuut de zael de opmarking over de kontribusiegelden. Is et doenlik om die niet te verhogen, wiels de drokkosten steeds stiegen. Dit is intern ok al bespreuken. Volgend jaor zal warschienlik wel een verhoging neudig wezen.

De webstee het, mit incidentele subsidiegelden van de overheden, een facelift kregen. Ok de posten diverse veurzienings, zoas de Bergveldpries, pensioenen en onderhoold wodden bespreuken. Uuteinliks bliekt et oflopen jaor ofsleuten mit een positief saldo van € 7586,--.

De kontakten mit de beide gemientes en perveensie, wodden as prima erveren zowel mit de ambteners en wethoolders as mitde dipputeerde. D’r bin kotte li’jnties.

Agendapunt 6 lidmaotschop anpassen. Veursteld wodt om de lidmaotschopsbi’jdrege niet te verhogen, oons Stellingwarfs tiedschrift ‘de Ovend’ wodt goed lezen en om now mit een bedelbrief veur de anpassings van et gebouw ok mitien de kontribusie te verhogen vuult niet goed.

Et agendapunt 7 bestuursverkiezing: veur de ontstaone vakature as burokoordinator hebben we een drietal serieuze kandidaoten spreuken. Uuteinliks bin we bi’j Hennie Duin uutkommen. Daordeur is d’r dus weer een vakature in et bestuur ontstaon. Dit is een hiet hangiezer west, mar de route is zo lopen. We daenken dat een goeie ondersteuning veur de direkteur d’r veur zorgen kan dat hí’j meer tied an kultuur en tael besteden kan.

Mit de invulling van Martin Oostra in et bestuur bin we dus now nog op zuuk naor een twietal personen. Klaas van Weperen - ok oftredend – blift nog 1 jaar as veurzitter, omreden van et bouwprojekt.

Om 15.00 uur gaon we wieder mit ‘Van Baank tot Broesplak’.

D’r volgt een PowerPointprissentaosie van de plannen om et huidige gebouw – Van Baank - van de  Schrieversronte an te passen- naor een Broesplak – ni’je stiel. Et gebouw het een tal biezundere kenmarken en die zullen beholen blieven mar d’r bin wel knelpunten waorvan we oons rekenschop geven moeten. D’r volgt een opmarking waoromme de entree een dichte mure het en niet een verriedbaore waand/ boekekaaste zodat die ruumte groter wodden kan. Veerder blift d’r een keuken.

D’r blift ok een braandvri’je kluis. Belangriek, want d’r bin een tal weerdevolle zaeken, zoas et archief van et woordenboek die braandvri’j opsleugen wodden moet. Veerder maekt, naost de imkerverieniging, ok de plaetselijke historische verieniging gebruuk van et gebouw . Daornaost wodt opmarkt om op de bovenverdieping een tal vergeerder- en warkplakken te maeken.  D’r wodt ok

keken of d’r warkplakken veur aandere verienigings/ stichtings meugelik zollen wezen. Hierdeur zollen extra inkomsten genereerd wodden. Over wat et totaole pakket  van de verbouwing kosten gaot: dit gaot richting de 7 ton incl. BTW. D’r bin al een tal gesprekken west mit o.e. Stichting Bercoop Fonds; zi’j staon d’r positief in en willen et projekt op een tal menieren ondersteunen waordeur et makkeliker wodt et uut te voeren. D’r blift nog een groot gat in de begroting en dit willen we mit foonsenwarving perberen op te lossen. Mit naeme gaon Ate Buuteveld, Hennie Duin

en Victor Felder hiermit an de slag, ok zal o.a. Et Iepen Mienskipsfûns anschreven wodden veur de inrichting van et ni’je gebouw. D’r zullen nog meerdere dielplannen, waoronder mit naeme (ver)duurzaamhied maekt wodden moeten om ok aandere financiële middelen binnen te haelen. Daornaost weten we dat de gemiente(s) vaeke niet privaotrechtelijke instellings financieren. Dat zal zeker vraogen oproepen. We zullen dan ok een beroep doen op oonze leden/donateurs. D’r bin plannen om obligaosies uut te geven veur oonze donateurs en ok bi’j bedrieven hier in de Stellingwarven. Nao de zoemer gaon we beginnen mit een bouwkemmissie om de plannen uut te warken. Vanuut de zael wodt vraogd in hoe vere d’r verduurzaamd wodden zal: d’r wodt zovule meugelik daon om de energiekosten lege te kunnen hollen. Wat de obligaosies anbelangt’ de SSR het

momenteel 665 leden en we hopen een groot bedrag € 60.000 - 100.000 op te haelen, waorbi’j ok

sponsoren mitneumen wodden. Et gaot dus om een gebouw waorin in eerste instaansie de SSR zitting (2/3) het, mar daornaost ok aandere organisaosies (1/3) hun intrek nemen, waorvan een diel ekspesisieruumte.

Tenslotte vraogt Joke de Boer et woord naemens Odrie. Ze zegt dat ze verfrissende ideeën

vandemiddag heurd het en dat in et naobi’je verleden de SSR mit o.m.et schoeleprojekt

veurlezen, Singeliers, Huus en Hiem ok prettig mit Odrie saemenwarkt het. Ze willen graeg as lokale omroep meer van de eigen kultuur ten geheure brengen en willen graeg nog meer saemenwarken om dit meugelik te maeken.

Om 16.00 uur sluut de veurzitter de vergeerdering en weenskt een ieder wel thuus.